
REFERAT DE APROBARE A  PROIECTULUI DE HOTĂRÂRE
Sectiunea 1 
Titlul proiectului de hotărâre
[bookmark: _Hlk151040546]Proiectul de hotărâre privind mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru aprobarea Planului de reorganizare și restructurare al societății   


Sectiunea a 2 - a 
Motivul emiterii proiectului de hotărâre

Structura organizatorică actuală a Societății de Transport Public Timișoara S.A., respectiv Organigrama, Statul de Funcții și Regulamentul de Organizare și Funcționare au fost aprobate prin Hotărârea Adunării Generale a Acționarilor nr. 15/25.09.2020, reprezentând un număr de 1441 de posturi aprobate.
Luând în considerare prevederile din Anexa 1 a Hotărârii Consiliului Local al Municipiului Timișoara nr. 73/28.02.2023 se constată că Planul de restructurare a obligațiilor bugetare restante la 31 decembrie 2021, conform Ordonanței de Guvern nr. 6/2019, cuprinde la punctul 5.2 măsuri de restructurare a personalului Societății de Transport Public Timișoara S.A. 
Dintre măsurile de eficientizare a activității societății aprobate în Planul de restructurare, prevăzute la punctul 5.2, măsurile de restructurare de personal, sunt concepute pe trei componente:
1. Restructurarea datorată implementării unui sistem ERP care va digitaliza STPT , reducând substanțial orele de muncă ale personalului TESA la nivelul Societății și, implicit, va conduce la scăderea personalului cu 60 de persoane;
2. Restructurarea prin comasarea unor posturi și atribuții la nivel de Societate, care vor avea ca efect reducerea personalului cu 20 de persoane;
3. Angajarea a 150 de salariați personal de bord pentru vehicule de transport.
Așadar, prin Planul de restructurare a obligațiilor bugetare restante, Societatea de Transport Public Timișoara S.A. și-a asumat îndeplinirea acestor măsuri la termenele stabilite, condiții devenite obligatorii pentru implementarea și finalizarea Planului, pentru ca societatea să poată beneficia de facilitățile fiscale. 
Mai mult decât atât, prin intrarea în vigoare a Legii nr. 296/2023 operatorii economici aflați sub autoritatea/subordinea/coordonarea Municipiului Timișoara, în speță Societatea de Transport Public Timișoara S.A., trebuie să implementeze următoarele măsuri:
· Numărul consilierilor din cadrul cabinetelor preşedinţilor consiliilor de administraţie, preşedinţilor, vicepreşedinţilor, directorilor generali, directorilor generali adjuncţi, precum şi din alte cabinete ale conducătorilor de la nivelul operatorilor economici se reduce cu 50% din numărul de posturi aprobate. 
· Posturile vacante existente la nivelul structurilor organizatorice ale operatorilor economici la data intrării în vigoare a prevederilor prezentei legi, pentru care nu au fost declanşate procedurile pentru ocuparea acestora, se ocupă prin concurs sau potrivit metodologiei existente la nivelul operatorilor economici pe baza hotărârii consiliului de administraţie, în limita maximă a 7,5% din posturile vacante existente până la sfârşitul anului 2023. Restul posturilor vacante existente la data intrării în vigoare a prezentei legi la nivelul operatorilor economici se desfiinţează şi nu se pot reînfiinţa pe o perioadă de 6 luni de la data intrării în vigoare a prezentei legi.
· Structurile organizatorice ale operatorilor economici se pot organiza numai dacă sunt îndeplinite următoarele normative de personal:
a) organizarea de departamente/servicii de specialitate, indiferent de denumirea acestora, numai pentru un număr minim de 10 posturi în subordine;
b) organizarea de direcţii de specialitate/structuri organizatorice superioare departamentelor/serviciilor prevăzute la lit. a) numai pentru un număr de minimum 20 de posturi în subordine;
c) organizarea de direcţii generale de specialitate/structuri organizatorice superioare direcţiilor de specialitate prevăzute la lit. b) numai pentru un număr de minimum 35 de posturi în subordine.
·  Numărul funcţiilor de conducere din structurile organizatorice ale operatorilor economici este de maximum 8% din numărul total de posturi aprobate.
·  Personalul cu funcţii de conducere eliberat din funcţia de conducere deţinută ca urmare a neîncadrării în procentul de funcţii de conducere are dreptul de a ocupa o poziţie vacantă de conducere, dacă aceasta există, pe baza unei proceduri stabilite şi aprobate de către consiliul de administraţie/supraveghere, după caz. Dacă nu există o poziţie de conducere vacantă corespunzătoare, postul ocupat de acesta se transformă în post de execuţie care corespunde studiilor, experienţei şi vechimii în specialitatea acestuia.
Măsurile dispuse sunt obligatorii atât pentru membrii executivi cât și pentru membrii neexecutivi ai consiliilor de administraţie, inclusiv pentru personalul structurilor din subordine.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local.
Potrivit prevederilor art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii.
În concluzie, având în vedere prevederile legale prezentate mai sus, considerăm necesară și oportună mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru aprobarea Planului de reorganizare și restructurare al societății.



      Primar,							Administrator Public,		

